A Bizottság 939/2001/EK rendelete

(2001. május 14.)

egyes halászati termékekre vonatkozó átalánytámogatás odaítélése tekintetében a 104/2000/EK tanácsi rendelet részletes alkalmazási szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a halászati és akvakultúra-termékek piacának közös szervezéséről szóló, 1999. december 17-i 104/2000/EK tanácsi rendeletre [1] és különösen annak 24. cikke (8) bekezdésére,

mivel:

(1) A 3759/92/EGK [2] tanácsi rendeletet 2001. január 1-jével hatályon kívül helyező 104/2000/EK rendelet 24. cikke bizonyos körülmények között átalánytámogatás nyújtását írja elő azon termelői szervezetek részére, amelyek az ugyanazon rendelet IV. mellékletében felsorolt termékeket kivonják a piacról.

(2) A harmonizáció és az egyszerűsítés érdekében az átalánytámogatás tekintetében kötelező eljárásoknak meg kell egyezniük a pénzügyi támogatással és a készletátviteli támogatással kapcsolatos kötelező eljárásokkal, melyeket az egyes halászati termékek kivonására vonatkozó pénzügyi támogatás megadása tekintetében a 104/2000/EK tanácsi rendelet alkalmazására vonatkozó részletes szabályok megállapításáról szóló, 2000. november 15-i 2509/2000/EK bizottsági rendelet [3], illetve az egyes halászati termékekre vonatkozó átviteli támogatás megadása tekintetében a 104/2000/EK tanácsi rendelet alkalmazására vonatkozó részletes szabályok megállapításáról szóló, 2814/2000/EK bizottsági rendelet [4] határoz meg. Így tehát a fent említettek alapján kell megállapítani az átalánytámogatás biztosításának feltételeit, és a legutóbb a 3516/93/EK rendelettel [5] módosított, az egyes halászati termékekre nyújtott átalánytámogatásra vonatkozó részletes alkalmazási szabályok megállapításáról szóló, 1988. december 28-i 4176/88/EGK bizottsági rendeletet [6] hatályon kívül kell helyezni.

(3) A legutóbb a 2578/2000/EK rendelettel [7] módosított, egyes halászati termékek forgalmazására vonatkozó közös előírások megállapításáról szóló, 1996. november 26-i 2406/96/EK tanácsi rendelet [8] 6. cikkének (1) bekezdése előírja, hogy a B. kategóriába sorolt termékek a közös piacszervezés által előírt, árukivonás esetén biztosított pénzügyi támogatásra nem minősülnek jogosultnak. A 104/2000/EK rendelet 24. cikkében előírt átalánytámogatásra csak az Extra, "E." és "A." minőségű termékek alkalmasak, így tehát a támogatásra jogosult mennyiségek meghatározása csakis e termékkategóriák alapján történhet.

(4) A termelői szervezetek által az átalánytámogatási rendszerben teljesítendő feltételeket meg kell határozni.

(5) Az átalánytámogatás kifizetésére csak a halászati év végén kerülhet sor. Azonban rendelkezni szükséges, a biztosíték letétbe helyezésétől függően, előlegek nyújtásának lehetőségéről.

(6) A tagállamokat fel kell hatalmazni az átalánytámogatás kiszámításában alkalmazott, a kivont termékek rendeltetési helye szerint lebontott szabványérték meghatározására, amint azt a legutóbb az 1106/90/EGK rendelettel [9] módosított, a piac stabilizálására irányuló intézkedések által érintett egyes halászati termékek értékesítéséről szóló, 1983. június 9-i 1501/83/EGK bizottsági rendelet [10] előírja.

(7) A termék minőségének biztosítása és a termékek piacon való értékesítése érdekében a feldolgozás, a raktározás és a feldolgozott termékek újra piacra bocsátása során alkalmazandó minimális feltételeket meg kell határozni.

(8) Az ellenőrzés hatékonyságának növelése érdekében a támogatásban részesülők készletnyilvántartást vezetnek az értékesítési céllal piacra bocsátott, a piacról kivont és az egyes hónapokra átvitt mennyiségekről (kilogrammban), és ezeket az adatokat a tagállamokhoz eljuttatják. A rendszer megfelelő működtetésének érdekében szükséges a készletnyilvántartás megkövetelése a minimális raktározási időszak alatt.

(9) Az e rendeletben előírt intézkedések összhangban vannak a Halászatitermék-piaci Irányítóbizottság véleményével,

ELFOGADTA EZT A RENDELETET:

I. FEJEZET

Általános rendelkezések

1. cikk

Az átalánytámogatás elnyerése érdekében a termelői szervezetek a halászati év kezdete előtt a tagállam illetékes hatóságaihozeljuttatják a kategóriák szerint lebontott termékjegyzéket és a 104/2000/EK rendelet 24. cikkének (1) bekezdésében említett önálló kivonási árat. A termelői szervezetek pályázhatnak a 104/2000/EK rendelet 24. cikke (1) bekezdésének (a) pontjában említett maximális szintet meghaladó, egy vagy több termékkategóriára vonatkozó önálló árukivonási árra. Ezek a termelői szervezetek azonban elveszítik az átalánytámogatást a maximális szintet meghaladó kategóriára vagy kategóriákra.

2. cikk

Az átalánytámogatás az érintett termelői szervezet részére csak akkor kerül kifizetésre, ha a tagállam illetékes szervei meggyőződtek arról, hogy a támogatásra szánt mennyiségek nem lépik túl a 104/2000/EK rendelet 24. cikke (5) bekezdésében magadott határt.

II. FEJEZET

A 104/2000/EK rendelet 24. cikkének (2) bekezdésében említett átalánytámogatás nyújtásának feltételei (a továbbiakban "átalánytámogatás")

3. cikk

A 2509/2000/EK rendelet 1–4. és 7. cikkében meghatározott követelményeket többek között az átalánytámogatás nyújtására is alkalmazni kell.

4. cikk

A tagállamok meghatározzák az átalánytámogatás és az arra vonatkozó előlegek kiszámításában alkalmazott szabványértéket, az 1501/83/EGK rendelet 1. cikke (b), (c) és (d) pontjában említettek alapján a kivont termékek rendeltetési helye szerint lebontva.

A szabványérték meghatározása a halászati év kezdetén történik, és ez azonos az érintett tagállamok által elismert minden termelői szervezet számára, melynek alapjául az érték megállapítását megelőző hat hónap folyamán az érintett tagállamok felvevőpiacain történő értékesítés piaci bevételének átlaga szolgál. Ezt a szintet meg kell változtatni, ha az érintett tagállam piacán a bevétel tekintetében jelentős és tartós változások történnek.

III. FEJEZET

A 104/2000/EK rendelet 24. cikkének (4) bekezdésében említett átalány-jövedelemtámogatás nyújtásának feltételei (a továbbiakban: "átalány-jövedelemtámogatás")

5. cikk

(1) Az átalány-jövedelemtámogatás összegének nagyságát a halászati év kezdete előtt kell meghatározni a 104/2000/EK rendelet 38. cikkének (2) bekezdésében említett eljárással összhangban. Az összeg nagyságát egységnyi tömegre határozzák meg, és a rendelet IV. mellékletében szereplő minden termék tiszta tömegére kell alkalmazni.

(2) Az átalány-jövedelemtámogatás összegét a Közösségben az előző halászati évben regisztrált, az érintett termékek stabilizálásához és raktározásához szükséges műveletek valódi technikai és pénzbeli költségeinek alapján állapítják meg.

(3) A következők minősülnek technikai költségeknek:

a) energiaköltségek;

b) a raktározással és a kitárolással kapcsolatos bérköltségek;

c) a közvetlen csomagoláshoz szükséges anyagok költsége;

d) feldolgozási költségek (adalékok);

e) a kirakodás helyétől a feldolgozás helyére történő szállítás költségei.

(4) A 2001-es évre a pénzügyi költségek tonnánként 10 EUR átalányösszeget tesznek ki. A továbbiakban az átalányösszeget minden évben ki kell igazítani az 1883/78/EGK tanácsi rendelet [11] 5. cikkével összhangban évente meghatározott kamatráta segítségével.

(5) Az érintett halászati évre megállapított átalány-jövedelemtámogatás szintjét az adott évben raktárba kerülő termékekre kell alkalmazni, függetlenül a raktározási időszak végétől.

6. cikk

A 2814/2000/EK rendelet 3. cikkének (1) és (2) bekezdését és 4. cikkét többek között az átalány-jövedelemtámogatás nyújtására is alkalmazni kell.

7. cikk

Az átalány-jövedelemtámogatást csak akkor fizetik ki az illető termelő szervezetnek, ha az érintett tagállamok illetékes hatóságai meggyőződtek arról, hogy a támogatás tárgyát képező mennyiségeket feldolgozták és elraktározták, vagy tartósították és azután visszajuttatták a piacra a 2814/2000/EK rendelet 4. cikkével összhangban.

IV. FEJEZET

Záró rendelkezések

8. cikk

(1) Az átalánytámogatás kifizetésére vonatkozó kérelmeket a termelői szervezetek az érintett tagállamok illetékes hatóságaihoz nyújtják be az adott halászati év végét követő négy hónapon belül. Ezek legalább a mellékletben meghatározott adatokat tartalmazzák.

(2) Az előlegek kifizetését a termelői szervezet kérésére minden hónapban a kivont vagy átvitt mennyiségekre vonatkozóan kell biztosítani, feltéve hogy az előleg összegének legalább 105 %-át a termelői szervezet biztosítékként letétbe helyezte.

(3) Az előleg vagy előlegek összegét a kivont és az érintett időszakban piacra vitt mennyiségek ideiglenes aránya alapján kell meghatározni. Az összeg kiszámítását két hónap múlva ki kell igazítani a ténylegesen végrehajtott és regisztrált ügyletek alapján, a mellékletben meghatározott minta felhasználásával.

(4) A nemzeti hatóságok az átalánytámogatást a halászati év végét követő nyolc hónapon belül fizetik ki. Minden tagállam tájékoztatja a többi tagállamot és a Bizottságot az átalánytámogatás kifizetésére kijelölt szerv nevéről és címéről.

9. cikk

(1) A tagállamok ellenőrző rendszert vezetnek be annak ellenőrzése céljából, hogy a kérelmekben közölt mennyiségek megegyeznek-e az érintett termelői szervezetek ténylegesen piacra vitt és kivont mennyiségeivel.

(2) A termelői szervezetek biztosítják, hogy a támogatás kedvezményezettjei a mellékletnek megfelelő készletnyilvántartást vezessenek.

(3) A termelői szervezetek havonta közlik a tagállamokkal a kivont vagy az átvitt termékek mennyiségét, fajtáját és az elhalasztás vagy a kivonás időpontját.

10. cikk

A tagállamok tájékoztatják a Bizottságot az e rendelet értelmében megtett intézkedésekről azok elfogadását követően azonnal, de legkésőbb 2001. július 1-jéig. A tagállamok tájékoztatják a Bizottságot a 9. cikk (1) bekezdése szerinti területen meglévő intézkedésekről 2001. július 1. előtt.

11. cikk

A 4176/88/EGK rendelet hatályát veszti.

12. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendelet 2001. június 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. május 14-én.

a Bizottság részéről

Franz Fischler

a Bizottság tagja

[1] HL L 17., 2000.1.21., 22. o.

[2] HL L 388., 1992.12.31., 1. o.

[3] HL L 289., 2000.11.16., 11. o.

[4] HL L 326., 2000.12.22., 34. o.

[5] HL L 320., 1993.12.22., 10. o.

[6] HL L 367., 1988.12.31., 63. o.

[7] HL L 298., 2000.11.25., 1. o.

[8] HL L 334., 1996.12.23., 1. o.

[9] HL L 111., 1990.5.1., 50. o.

[10] HL L 152., 1983.6.10., 22. o.

[11] HL L 216., 1978.8.5., 1. o.

--------------------------------------------------

MELLÉKLET

+++++ TIFF +++++

--------------------------------------------------